סמליל החברה שעיצב עמרם פרת ב-1970 והיה בשימוש עד לשנות ה-90
חברת **IBM** פועלת ב**ישראל** משנת 1949, כאשר הייתה אחת החברות הבינלאומיות הראשונות (הראשונה מבין חברות טכנולוגיית המידע) שפתחו סניף במדינה שזה עתה נולדה. IBM הייתה גם הראשונה להקים **מרכז מדעי** בישראל, בשנת 1972.

**IBM ישראל** מציעה פתרונות עסקיים וטכנולוגיים לחברות וגופים, בכל סדר גודל, במגזרי המשק השונים: טכנולוגיה והיי-טק, תעשייה, תקשורת, תשתיות, בנקאות, ביטוח, מסחר וקמעונאות, תחבורה, בריאות, אקדמיה, ממשלה, רשויות מקומיות ומערכת הביטחון. היא מעסיקה בישראל כ־2,200 עובדים, כמחציתם חוקרים ומפתחים, מה שמאפשר לשלב פתרונות מו"פ חדשניים בפרויקטים שמבצעת החברה. 

תרומה ייחודית של יבמ ישראל לתרבות הישראלית הייתה הוצאת **כתב העת "מחשבות"** - כתב עת להגות ומדע בעריכת צבי ינאי, שיצא לאור משנות ה-60 עד שנות ה-90.

היסטוריה
--------

הסניף הישראלי של חברת IBM הוקם בשנת 1949, ועסק במכירת ציוד לעיבוד נתונים מתוצרת החברה העולמית. בהמשך עבר הסניף למכירת מחשבי החברה והתוכנה הנלווית אליהם, ובהם IBM 1401 ואחריו IBM System/360 ודורותיו המתקדמים יותר, מחשבי ביניים (IBM System 3,32,34,36,38) עד לדגם AS/400 המוצלח, ומחשבי IBM PC.

בראשיתו הסניף שכן ברחוב אחוזת בית, אח״כ ברחוב אלנבי ואח״כ בבית יבמ הראשון ברחוב לינקולן 15 (בנין בן 4 קומות, בתוספת כמה קומות בבית מעיא בדרך מנחם בגין 74) בתל אביב. בשנת 1979 עם גידול הפעילות בארץ עבר הסניף לבית יבמ שברחוב ויצמן בתל אביב. בשנת 1999 נמכר הבניין, והסניף עבר לפארק אזורים בפתח תקווה. כל משרדי החברה נבנו לצרכיה במיוחד אשר כל מבנה מציג אדריכלות שונה לתקופת בנייתו.

ליבמ ישראל היה גם בית חרושת ליצור כרטיסים מנוקבים בבת-ים.

בשנת 1972 הקימה החברה בישראל מרכז מדעי, ראשון מסוגו בישראל. המרכז המדעי התפתח למעבדת המחקר של IBM בחיפה, שהיא כיום מעבדת המחקר הגדולה ביותר של IBM מחוץ לארצות הברית. מעבדת המחקר מעסיקה כ-350 עובדים ובראשה עומדת ד"ר איה סופר (קדמו לה בתפקיד עודד כהן, ד"ר מיכאל רודה וד"ר יוסף רביב). מעבדת המחקר שוכנת בקמפוס אוניברסיטת חיפה. כיום מעבדת המחקר עוסקת בתחומי מחקר מגוונים כגון טכנולוגיות הענן, בינה מלאכותית, חישוב קוואנטי וטכנולוגיות בלוקצ'יין.

IBM הייתה גם הראשונה להקים יחידה ייעודית לקידום שיתופי פעולה עם חברות הזנק והיי-טק ישראליות – Global Technology Unit. יחידה זו אחראית על פיתוח וניהול שיתופי פעולה ארוכי טווח עם חברות טכנולוגיה וחברות הזנק ישראליות, המשלבות בפתרונות שלהן חומרה/תוכנה/שירותים של IBM, ומסייעת להן לפעול בשוק העולמי בשלושה מישורים: מכירות, תמיכה ופיתוח עסקי.

בתחילת 2008 נמסר על ידי IBM כי תוקם מעבדה חדשה בישראל בתל אביב ובחיפה, שתעסוק בפעילות פיתוח בתחום אחסון המידע ובטכנולוגיות של תכנון לוגי של מעגלים.

בשנת 2014 השיקה החברה תוכנית האצה חדשה בישראל בשם **Alpha-Zone**, במסגרת האקסלרטור, שצפוי להמשך 24 שבועות, תציע IBM לחברות ויזמים שימוש חופשי בכלי הפיתוח של החברה, כמו גם בתשתיות מחשוב הענן שלה בשווי כולל של עד 24 אלף דולרים. האקסלרטור החדש יהווה ערוץ נוסף לאיתור וטיפוח חברות צעירות ישראליות.

מתחילת שנת 2000 ועד 2016 רכשה החברה 15 חברות הייטק ישראליות (ראו פירוט להלן). מספר העובדים המועסקים במערכי הפיתוח והמחקר של יבמ בישראל בשנת 2021 הוא כ-2,000 איש. כתוצאה מהרכישות הוקמו בישראל שתי מעבדות נוספות של IBM אשר לתוכן מוזגה גם פעילות הפיתוח של החברות הנרכשות:

* **מעבדת התוכנה** – מובילה ב-IBM העולמית את הפיתוח בבינה מלאכותית ובמחשוב ענן ואחראית לפיתוח תוכנות במגוון תחומים, בהם: ביג דאטה, אבטחת יישומים, שיתופיות, הגנה ושחזור נתונים.
* **מעבדת פיתוח מערכות וטכנולוגיה** העוסקת בפיתוח מערכות אחסון, דחיסת נתונים וטכנולוגיות De-Duplication לניהול המידע הארגוני.

בשנת 2014 הקימה IBM, בשיתוף עם אוניברסיטת בן-גוריון בנגב מרכז מצוינות בתחום הסייבר.

בנובמבר 2015 יבמ הקימה מרכז פיתוח נוסף באשדוד. בספטמבר 2017 נחנך מרכז פיתוח של החברה על פני שבע קומות במגדל השחר בגבעתיים.

מנכ"ל החברה בישראל, החל מ-1 בפברואר 2017, הוא דניאל מלכה. קדמו לו בתפקיד הנרי פולק, אלכס רטהויז, דוד כהן, יהושע מאור, מאיר ניסנסון וריק קפלן (משנת 2012).

במסגרת הפיצול של חברת קינדריל מחברת IBM הוקמה בפברואר 2021 חברת קינדריל ישראל בע"מ, ואליה הועברו שירותי ניהול תשתיות IT של IBM בישראל. מנהל קינדריל ישראל הוא דרור פרל.

רכישות בישראל
-------------

* בשנת 1998 רכשה IBM מ- AOL את **"יוביק"** שמרכזו בישראל, ושילב אותו בפעילות "לוטוס".
* בשנת 2000 רכשה IBM את "תדיראן מערכות מידע", ושילב את פעילותו בזרוע שירותי טכנולוגיות המידע של יבמ, IBM Global Services.
* ב-2005 רכשה IBM את חברת **iPhrase** שלה מרכז פיתוח בירושלים.
* במאי 2006 רכשה IBM את בית התוכנה מירושלים **"יוניקורן"**.
* ביוני 2007 רכשה יבמ את "**Watchfire"** המפעיל מרכז פיתוח בהרצליה.
* ב-2 בינואר 2008 הודיעה IBM על רכישת "**XIV"** הישראלי, העוסק באחסון נתונים, ופעילותו שולב בחטיבת האחסון של יבמ.
* באפריל 2008 הושלמה רכישת "**Telelogic"** משוודיה המפעיל מרכז פיתוח ברחובות. באותו חודש נרכשה גם את "**FilesX"** המפתח תוכנה להתאוששות נתונים.
* באפריל 2008 רכשה את "**דיליג'נט"**, שמפתח פתרונות גיבוי בדיסקים קשיחים, בסכום של 165 מיליון דולר.
* ב-2009 נרכשה חברת התוכנה **Guardium** שנוסדה בידי ישראלים.
* בספטמבר 2010 הושלמה רכישת "**Storwize"** תמורת 140 מיליון דולר, המפתח שירותי דחיסה בזמן אמת המאפשר צמצום של עד 80% בדרישות האחסון הפיזי במערכות מחשוב.
* באפריל 2012 הושלמה רכישת "**Worklight"** המפתח כלי תוכנה ליישומים למכשירי סמארטפון וטאבלטים. הטכנולוגיה של וורקלייט מאפשרת לבנות, לנהל ולאבטח אפליקציות ניידות.
* ב-2013 נרכשה CSL International שפיתחה טכנולוגיה לניהול וירטואליזציה על מחשבים מרכזיים.
* באוגוסט 2013 רכשה IBM את "**Trusteer"** העוסקת באבטחת מידע.
* בתחילת 2016 נרכשה חברת **EZSource**, שמפתחת מוצר לניתוח, מיפוי ותצוגה גרפית של בסיסי נתונים במיינפריים.
* במאי 2023 רכשה את חברת פולאר סקיוריטי העוסקת ב-DSPM - data security posture management.

קישורים חיצוניים
----------------

* 

* אתר האינטרנט הרשמי של יבמ ישראל
* יבמ ישראל, ברשת החברתית פייסבוק

* יבמ ישראל, ברשת החברתית אקס (טוויטר)
* יבמ, ישראל, דף שער בספרייה הלאומית
* גיא גרימלנד, כשבדיסקט היה חור: ההיסטוריה המקומית של יבמ, באתר TheMarker‏, 15 באוקטובר 2009
* סרטונים מכונות IBM במשרדי אל-על, יומני גבע, 1960, באתר ארכיון הסרטים הישראלי בסינמטק ירושלים

הערות שוליים
------------

1. ↑  אתר למנויים בלבד ענבל אורפז, יבמ פותחת מרכז פיתוח באשדוד - תעסיק עשרות עובדים בעיר, באתר TheMarker‏, 11 בנובמבר 2015
2. ↑  יניב הלפרין, יבמ חנכה מעבדת תוכנה בגבעתיים; השקיעה 200 מיליון שקלים, "אנשים ומחשבים", 10 בספטמבר 2017
3. ↑  יוסי הטוני, ‏דרור פרל – מנהל פעילות קינדריל ישראל, באתר "אנשים ומחשבים", 9 בספטמבר 2021
4. ↑  יבמ רוכשת את חברת הסטארט אפ הישראלית יוניקורן תמורת כ-10 מיליון דולר, באתר וואלה!‏, 9 במאי 2006
5. ↑  רפאל פוגל, יבמ רוכשת את חברת WatchFire; ארבעים אנשי הפיתוח בהרצליה יהפכו לעובדי יבמ, באתר הארץ, 6 ביוני 2007
6. ↑  אורי ברקוביץ', IBM רכשה את XIV ב-300 מ' דולר, באתר nrg‏, 3 בינואר 2008
7. ↑  גיא גרימלנד‏, יבמ השלימה רכישת Telelogic השוודית עבור 845 מיליון דולר, באתר וואלה!‏, 6 באפריל 2008
8. ↑  יגאל גרסיה, IBM חתמה על הסכם לרכישת חברת FilesX מחיפה, באתר "ידעטק", 10 באפריל 2008
9. ↑  אסף גלעד, IBM רוכשת את דיליג'נט הישראלית בכ-200 מיליון דולר, באתר ynet, 17 באפריל 2008
10. ↑  יבמ השלימה את רכישת חברת סטורוויז, באתר IBM ישראל, 1 בספטמבר 2010
11. ↑  יבמ רכשה את חברת Worklight, באתר אנשים ומחשבים, 31 בינואר 2012
12. ↑  יוסי ניסן, ‏הרכישה הגדולה ביותר של IBM בישראל: קונה את טראסטיר של שלמה קרמר בכ-630 מ' ד', באתר גלובס, 15 באוגוסט 2013
13. ↑  אושרי אלקסלסי, ‏שנתיים אחרי ההקמה: סטארטאפ ישראלי נמכר בעשרות מיליוני דולרים ל-IBM, באתר Geektime‏, 16 במאי 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309121305171
* LCCN: n82085842
* VIAF: 135405601
* WorldCat: lccn-n82085842

 |